[Foto’s] Kaapstad-vierling vier 1ste verjaardagJean en Tracy met hul verling dogtertjies. Foto: Verskaf Die Du Plessis-vierling van Kaapstad het Donderdag hul eerste verjaardag gevier. Hannah, Isabella, Grace en Jane het op 10 Desember 2014 ná ŉ keisersnee die eerste lewenslig aanskou en is in Februarie vanjaar, 70 dae later, uit die Mediclinic Panorama ontslaan. Tracy, die vierling se ma, het aan Maroela Media gesê die eerste ses maande ná die vierling se geboorte het baie stadig verbygegaan, maar dat die laaste ses maande behoorlik verbygevlieg het. “Hulle is oral. Jy draai net jou rug en dan: Waar is die kind nou? ŉ Mens kan egter nie anders as om hulle te geniet nie. Dat so ŉ klein lyfie so baie persoonlikheid kan hê is verstommend.” Tracy is ŉ heeltydse ma, maar het darem bedags die hulp van twee mense terwyl ŉ nagsuster haar en haar man, Jean, saans bystaan. “Ons kry nog nie baie slaap nie, dis wensdenkery.” Die vier sussies. Foto: Verskaf Tracy skerts dat die dogtertjies almal hul pa se kort humeur gekry het. “Grace het deesdae net ogies vir haar pa terwyl die ander drie net aan mamma hang.” Volgens Tracy word hulle dikwels op straat voorgekeer wanneer hulle die vierling op ŉ uitstappie neem. “Ek is altyd verstom dat mense vra of daar nog kom. Hulle vra gewoonlik wanneer probeer julle vir boetie. Ons was een keer akwarium toe en ons was soos ŉ lopende uitstalling. Almal stop en lag en kyk en vergeet skoon om vir die visse te kyk.” Jean en Tracy is al sedert 2001 saam en is op 16 Desember 2006 getroud. Hulle het in 2008 besluit om met ŉ gesin te begin. Ná jare se onsuksesvolle probeerslae het Tracy op 10 Junie verlede jaar uitgevind sy is swanger nadat sy vir die tweede keer in vitro-bevrugting ondergaan het. Lees alle vorige berigte oor die Kaapstad-vierling op Maroela Media.